
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  23 martie  2010              

Pl-x  21/2010                     


AVIZ
asupra propunerii legislative pentru modificarea şi completarea Legii administraţiei publice locale nr.215/2001
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii administraţiei publice locale nr.215/2001, trimisă  cu adresa nr. Pl x 21 din  16 martie 2010 şi înregistrată cu nr. 31/143 din 17 martie 2010.

Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este primă Cameră sesizată. 

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 23 martie 2010.

Propunerea legislativă are ca obiect de reglementare modificarea Legii administraţiei publice locale nr. 215/2001, republicată, cu modificările şi completările ulterioare, în sensul diminuării procentajului deţinut de cetăţenii aparţinând unei minorităţi naţionale de la 20%, cât este în prezent, la 15%, privind dreptul acestora de a folosi limba maternă în relaţia cu autorităţile administrative. Prin noile prevederi se propune, totodată, şi inscripţionarea în ortografia limbii minorităţii a denumirilor de străzi care poartă numele unor personalităţi, precum şi traducerea în limba minorităţilor respective a unor cuvinte cum ar fi parc, piaţă, bulevard, pod şi altele asemenea.
Membrii comisiei au examinat propunerea legislativă supusă avizării, expunerea de motive şi avizul favorabil, cu observaţii şi propuneri, al Consiliului Legislativ nr.1225 din 22 octombrie 2009. 

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestei iniţiative legislative.

În raport de obiectul şi conţinutul reglementării,  propunerea legislativă face parte din categoria legilor organice. 

                                      PREŞEDINTE,                        SECRETAR,

                                        Daniel BUDA                 Gabriel ANDRONACHE
Consilier, Paul Şerban

